Uurimuse autor Cornelis selgitas, et sõltuvuste  tekkemehhanism on keerukas ning ilmselt kõikide inimeste kohvirutiini nende kahe geeniga selgitada ei saa. "Suure tõenäosusega on olemas ka haruldasemaid geenivariante," ütles ta. Teadlased oletavad, et kohvisõltlastel on kofeiini ainevahetus väga kiire ning seepärast peavad nad kohvi või kofeiiniga karastusjooke suuremas koguses tarbima. Kohvijooja kehas toimuvate protsesside täpne mõistmine nõuab siiski füsioloogilisi katseid. Kofeiinilembus erineb nikotiinisõltuvusest, kuna geenid, mida seostatakse suitsetamisega,  reguleerivad aju nikotiiniretseptorite tööd.